
ntr-un articol precedent încercam să arătăm că fantezia drama- 
turgului trebuie să intervină în chip necesar pentru a întruchipa 
semnificațiile realității contemporane în conflicte ascuțite, reve- 
latoare, menite să dezvăluie spectatorului într-un mod nou, inedit, 
adică artistic, substratul fenomenelor „cunoscute“ ale vieții ce-l în- 
conjoară. În felul acesta, temele cele mai „obişnuite“ capătă 
pregnanță, profunzime, surprind prin prospețimea adevărurilor 
scoase la iveală pe scenă. 

Citim într-o cronică a lui Camil Petrescu („Rampa“ 16 martie 1928), urmă- 
toarea opinie extrem de judicioasă: „Scriitorii mari nu sînt niciodată originali. 
Sînt profunzi, sînt cuprinzători, lucizi şi de mari proporții. Dar originali nu(...) 
Dovadă opera lui Ibsen şi dovadă opera lui Shakespeare, cel mai puțin original 
dintre toți scriitorii lumii“. 

Într-adevăr, nu este oare firesc ca temele centrale ale unei epoci, ciocni- 
rile ei cele mai caracteristice, care atrag cel mai frecvent atenția scriitorilor, 
să se întîlnească în primul rînd în operele autorilor de geniu? Unii dintre 
aceștia — şi în primul rînd Shakespeare — şi-au îngăduit chiar să preia aproape 
întreaga schemă a conflictului din texte ale vremii sau ale trecutului. Nu în 
inventarea faptelor stă tăria unor asemenea dramaturgi. Ei au puterea să reia 
exact același subiect, tratat de zeci de ori înaintea lor, și să-i dea o strălucire ab- 
solut nouă, uimitoare și — încă o dată trebuie să folosim acest termen — mult 
mai adînc revelatoare decît în tratarea predecesorilor. 

Cu ce mijloace? Am vorbit în alt articol despre originalitatea conflictelor 
pe teme „banale“. Vrem să subliniem aci un alt aspect, şi anume însemnătatea dia- 
logului. 

Shaw spunea — referindu-se la Nora lui Ibsen — că drama modernă în- 
cepe odată cu apariţia discuţiei pe scenă. Doi oameni stau la masă și discută despre 
relaţiile lor, despre felul cum înţeleg căsătoria. Asta e „tot“. Dar acuitatea artis-- 
tică a acestei discuții dă sensul, substanța, dramatismul piesei. 


În această observație e mult adevăr. În drama realistă modernă, personajele 
tind să-şi definească relaţiile unele față de altele, și anume, să le dea o formă 
explicită. Curentele antirealiste, de-a lungul ultimelor 5—6 decenii, s-au caracte- 
rizat în bună măsură tocmai prin tendinţa de a da relațiilor dintre personaje un 
caracter nebulos (să-l amintim, de pildă, pe Maeterlinck). Unul dintre cusururile 
principale ale naturalismului american este că relaţiile oamenilor, manifestate 
spontan, rămîn mereu nedefinite, plutind în ceața unor aluzii freudiene. La acest 
nivel, este imposibilă o adincă generalizare, ridicarea la mari idei. Chiar atunci 
cind viaţa este redată cu multă autenticitate, oglindirea este brută, aproape strict 
senzorială. Tocmai de aceea spunem că aici e vorba de naturalism (chiar atunci 
cînd formulele scenice sînt încărcate de simboluri etc.). 

Pentru a defini relaţiile între personaje, teatrul dispune de două mijloace 
principale : acţiunea și dialogul. Fără a minimaliza importanţa celei dintîi, tre- 
buie să recunoaștem că în teatrul contemporan — tocmai datorită năzuinţei 
de a exprima largi idei filozofice şi sociale — dialogul a căpătat o importanţă 
crescîndă, Dialogul caracterizează personajele într-un chip multilateral, nu 
numai prin ceea ce se spune, dar şi prin capacitatea sa de sugerare — capa- 
citate pe care, începînd de la Ibsen și Cehov, dramaturgii s-au ostenit mereu 
s-o perfecționeze. Cînd, în Rața sălbatică, micuța Hedwig spune despre Gre- 
gers : „...Tot timpul parcă vorbeşte una, dar gîndeşte cu totul alta“, trebuie 
să luăm act că „subtextul“ a şi apărut în teatru. Acel „subtext“, fără de care 
nici dramaturgii, şi nici regia realistă contemporană nu sînt de conceput. 

Ne referim, bineînțeles, la subtextul cu adinci implicații omenești și so- 
ciale, la acel subtext care face mai fine şi mai adinci posibilităţile noastre de 
investigaţie, de pătrundere în miezul realității, iar nu la textul vag, la confuzia 
voită, menită să întunece sensurile şi să dea sentimentul penibil al imposibi- 
lităţii de a cunoaște, al „angoasei“. Dramaturgia modernistă încearcă să des- 
compună dialogul, îl reduce la succesiuni de fraze incoerente, chiar de silabe 
gîngăvite, sau îl transformă în discuţii fără sens, fără finalitate, purtate cu 
aparentă seriozitate sau chiar cu „tragism“ (Beckett). Toate acestea nu au alt 
scop decît să ducă la concluzia că trăim într-un „univers absurd“, că nu ne 
putem înţelege unii cu alţii, că fiecare este singur cu „eul“ său, înconjurat de 
spaimă şi neant. 

Dialogul realist are funcţia de a reda cu o mare forță tocmai raporturile 
dintre personaje, lupta dintre ele și principiile în numele cărora se desfăşoară 
această luptă. Aceasta nu înseamnă că dialogul scenic trebuie să reproducă 
întocmai. discuţiile care au loc în realitate. În viaţa de toate zilele, oamenii 
cheltuiesc o cantitate incomensurabilă de cuvinte, mai mult sau mai puţin ex- 
presive. Dialogul teatral trebuie însă să concentreze, într-un număr limitat de 
replici, cuvintele cele mai pline, mai încărcate de sensuri ideologice şi afec- 
tive măi potrivite pentru a arunca o lumină puternică asupra caracterelor şi 
relaţiilor omeneşti. 

Nu pledăm pentru un dialog alcătuit dintr-o înşiruire de aforisme (deşi 
aforismul își are valoarea lui în multe lucrări dramatice). Susţinem însă nece- 
sitatea unei replici dense, pline de miez, a unei replici de maximă intensitate 
emoţională. Dialogul teatral este cu totul altceva decît o convorbire oarecare. 
Nu în orice schimb întimplător de cuvinte oamenii îşi dezvăluie fondul cel 
mai adînc, concepţiile despre viață. Dar personajele de teatru, in cele cîteva 
acte care le stau la dispoziţie, trebuie să facă acest lucru, iar dramaturgul — 
prin felul cum construiește conflictul, acțiunea — este dator să le ofere prilejul. 
Tocmai de aceea mă duc la teatru şi nu mă limitez să ascult conversațiile 
oamenilor de pe stradă sau din tramvai. 


Unul dintre autorii noştri dramatici care dă o mare atenţie dialogului este 
Al. Mirodan. Citindu-i sau ascultîndu-i piesele, îţi dai seamă că el s-a întrebat 
— şi nu în zadar — cîte replici pot alcătui un act, că a numărat nu o dată 
cuvintele şi poate chiar silabele unei replici, măsurîndu-le cu „șşublerul“, de 
un fel deosebit, al meșteșugului artistic. E vorba aici nu numai de șlefuirea 
formei, ci în primul rînd de conţinutul dialogului său. Personalitatea lui Cer- 
chez din Ziariştii apare în fața noastră atît de bogată, interesantă și atrăgă- 
toare, mai ales datorită gîndurilor, opiniilor pe care le exprimă inteligent, subtil 
şi original, şi principiilor de viață pe care le proclamă cu pasiune şi pentru 
care militează. El susține că: „Adevărul este membru de partid. Veteran, de 
la întemeiere“. El afirmă că „pentru orice act superior trebuie să fii gata ori- 

cînd să răspunzi, fie chiar cu viața, şi că, din această pricină, la baza oricărui 
act superior se află un act de curaj... A iubi este un act de curaj... A-ți realiza 
visurile este un act de curaj.. A fi tu însuți este un act de curaj. Iar a fi 
comunist înseamnă toate acestea strînse la un loc şi ridicate pe o treaptă mai 
înaltă, într-un cristal“. 

În acelaşi timp, replica este pentru Cerchez un mijloc de luptă împotriva 
ideilor şi apucăturilor înapoiate. Lui Gurău, care crede că nu-i musai ca re- 
dactorii „Vieții tineretului“ să se viseze mari gazetari, îi răspunde: „Gurăule, _ 
tinerii noștri nu visează să fie mici...“ Pe Tomovici îl apostrofează astfel: „Toate 
bucuriile se plătesc, şi cu cît sînt mai de preţ, cu atît costă mai scump. lar 
comunismul este cel mai de preț, din toate cîte sînt. Unii l-au plătit cu sînge. 
Tu ai vrea să intri în comunism cu bilet de favoare?“ În faţa unei atitudini 
lașe, lipsite de suflet, exclamă: „Dacă nu știi să te baţi pentru un om, cum vei 
ști să lupţi pentru şaisprezece milioane ?“ 

În felul acesta (şi evident că n-am făcut aci decît să spicuim cîteva re- 
plici cu titlu de exemplificare), dialogul oferă spectatorilor nu numai date pri- 
vitoare la caracterul personajelor şi la mobilurile acţiunilor lor, dar și un amplu 
material de reflecţie asupra unor probleme vitale ale contemporaneităţii. 

După cum s-a mai remarcat, Passacaglia de Titus Popovici se impune în 
primul rînd prin valoarea și consistenţa dialogului său. Am putea să ne referim, 
de pildă, la actul al doilea, care e cel mai reușit, cu toate că aici acțiunea e 
minimă. Întreg actul se compune dintr-o discuţie între Mihai şi Ada, ascunși 
amindoi într-un chioșc. Dar în această discuţie, Mihai se conturează atit de pu- 
ternic, de colorat, încît figura sa de tînăr comunist ne rămîne întipărită în 
minte, iar dragostea Adei față de el ne apare întru totul firească. Ce ni-l face 
pe Mihai simpatic, apropiat ? Umorul cu care citează vorbele de duh ale tatălui 
său („Tata spune că dacă nu eşti bolnav de stomac, găsești în orice lucru un 
prilej de rîs...“), dezinvoltura cu care-şi manifestă aversiunea față de burghezi 
— cu care are unele „mici chestii personale“ —, şi mai ales spontaneitatea 
comunicativă a crezului său comunist: „Tata spune că dacă toți oamenii care 
gîndesc ca bolșevicii, ar şti că bolșevicii gîndesc ca ei şi vor înfăptui ceea ce 
speră ei, burghezia n-ar avea altceva mai bun de făcut decit să cumpere pus- 
tiul african şi să-şi sape groapa acolo“. Observațiile sale despre viață, făcute 
parcă în treacăt, fără pretenţii filozofice, sînt deseori de o mare profunzime. 
Adei, care, aflînd prin cîte a trecut noul ei prieten, se simte „mică și inutilă“, 
el îi spune (fără umbră de retorism): „Nu trebuie... Toate astea se întîmplă 
ca oamenii să nu se mai simtă mici şi inutili...“ Cîte gînduri despre viaţă, despre 
sensul luptei noastre, nu-ți trezeşte ascultarea sau lectura unui asemenea dialog 
teatral ! 

Toma Căbulea, eroul lui Mihai Beniuc din piesa În Valea Cucului, se re- 
marcă îndeosebi prin limbajul său popular, colorat cu nenumărate zicale, pilde 
şi istorioare cu tilc. „Ştii cum fac şerpii mărgeaua? — povesteşte el. — S-a- 
dună toţi grămadă unii peste alţii, se-mpletesc, se sucesc, se răsucesc, le curg 
balele și pînă la urmă maimarele lor se ridică peste grămadă cu un mărgă- 
ritar strălucitor în gură. Cu mărgeaua şerpelui poți omori pe oricine dacă i-o 
pui într-un pahar de băutură numai o clipă, cît ai scăpăra din amnar. Dar dacă 
dai peste şerpi, înainte de a fi ieșit maimarele lor deasupra, și strigi +măr- 
geaua», deodată se împrăștie toţi, care încotro, şi de spăriaţi ce-s, poţi călca-n 
picioare toată adunarea lor generală. Așa fac şi pe la noi, cîțiva, mărgeaua, 
să ne-o bage după aceea nouă în băutură. Noi să facem teiatru şi să strigăm 
înainte de a fi ei gata: +mărgeaua !»“. Într-o asemenea istorioară e concentrat 
artistic un tezaur de experiență şi înţelepciune a poporului cu privire la nece- 
sitatea vigilenţei faţă de dușmanii de clasă. 

Se înţelege că un dialog uscat, lipsit de expresivitate, nu poate contribui 
nici la reliefarea personajului sau personajelor respective, şi nici nu va fixa 
în memoria spectatorilor ideile — oricît de însemnate şi de prețioase — pe 
care le cuprinde. Adesea, în piesele noastre, unii eroi nemulțumesc tocmai prin 
felul sec, impersonal, de a vorbi despre construcţii şi despre munca lor crea- 
toare, subiecte de natură să suscite avintul şi imaginația. 

Oamenii epocii noastre au foarte multe lucruri de spus — un întreg uni- 
vers de idei, de concepții înaintate — care merită să-și găsească expresia plină 
de plasticitate în dialogurile pieselor de teatru consacrate actualităţii. 

